Vertukšnes ezers
Vertukšnes ezers (arī Viertiukšņa ezers, Vertukšņas ezers, Vertušanka ezers, Vertukšņa ezers, Vertūkšņa ezers, Vērtūksnes ezers, Vērtūkšņas ezers) ir caurteces ezers Rēzeknes novada Lūznavas pagastā. Krasti slīpi, vietām stāvi, dibens dūņains (dūņu slānis līdz 1,3 m), smilšains. Cauri tek Vertukšnes upe uz Maltu, ietek 5 nelieli strauti. Makrofīti: šaurlapu vilkvālītes, niedres, meldri, kalmes, lēpes, ūdensrozes, peldošās glīvenes, spožās un skaujošās glīvenes, raglapes. Niedru un šaurlapu vilkvālīšu joslas 5–10 m platas, lēpju josla 3–5 m plata. Mīt rauda, asaris, karūsa, līdaka, vīķe, plaudis, līnis. Ezera ziemeļu krastā Vertukšnes ciems. Daudz peldvietu.